রামেন্দু দত্ত কবিতা মিলনসাগর Ramendu Datta Poetry MILANSAGAR
কবি ক্যাপ্টেন রামেন্দু দত্ত - জন্মগ্রহণ করেন বর্ধমানের ভৈটা গ্রামে। পিতা আশুতোষ দত্ত
এবং মাতা ননীবালা দেবী।
কবি পুরুলিয়া জেলা স্কুল থেকে ম্যাট্রিক পাশ করে বাঁকুড়ার ক্রিশ্চিয়ান কলেজ থেকে ইংরেজীতে অনার্স
নিয়ে বি.এ. পাশ করেন। এরপর কলকাতা বিশ্ববিদ্যালয় থেকে প্রথমে ১৯২৪ সালে ইংরেজীতে ও পরে
বাংলায় এম.এ. পাশ করেন।
তাঁর কর্মজীবন শুরু করেন শিক্ষকতা দিয়ে। পড়িয়েছেন আসানসোল ই.আই.আর.স্কুল, কলকাতার
ওরিয়েন্টাল সেমিনারি এবং স্কটিশচার্চ স্কুলে। ১৯৩৮ সালে তিনি ফ্রেঞ্চ মোটর কার কোম্পানিতে পাবলিসিটি
অফিসার হিসেবে যোগদান করেন। পরে পাটনায় নিউ সেক্রেটারিয়েটে মিলিটারি কমাণ্ডিং অফিসার
(ক্যাপ্টেন এর পদে, ১৯৪৫-৪৬) হিসেবে কাজ করেন।
বাংলা সাহিত্যে তাঁর অবদান অনস্বীকার্য। তিনি গীতিকার ও সুরকার হিসেবে সুনাম অর্জন করেছিলেন।
তত্কালীন বহু প্রখ্যাত গায়ক-গায়িকা তাঁর লেখা ও সুরারোপিত গান, এইচ.এম.ভি. ও হিন্দুস্তান রেকর্ড
কোম্পানিতে রেকর্ড করিয়েছিলেন। তাঁর লেখা কোনো গান আমাদের হাতে এখনও আসেনি। এলেই এই
পাতায় তুলে দেওয়া হবে।
বিভিন্ন সেকালের প্রথম সারির পত্র-পত্রিকায় তিনি নিয়মিত কবিতা, প্রবন্ধ, ছটগল্প লিখে গিয়েছেন।
এক সময় তিনি “বিচিত্রা” পত্রিকার সহ-সম্পাদক হয়েছিলেন। তিনি রামতনু লাহিড়ী রিসার্চ স্কলার হিসেবে,
“পূর্ববঙ্গ গীতিকা” গবেষণার কাজে দীনেশচন্দ্র সেনকে সহায়তা করেছেন। নিজের গ্রামাঞ্চলের সংস্কৃতি, প্রাচীন
উত্সব কাহিনী, উপজাতিদের মৌখিক ভাষার গান প্রভৃতি অনুসন্ধানে তিনি রত ছিলেন। তাঁর  ছোটগল্পে
এসব কাহিনী প্রকাশিত হয়েছে।
তাঁর  প্রকাশিত  গ্রন্থের  মধ্যে  রয়েছে  “দুলালী”, “ফুলের ডালি”, “ভুলের ফুল”, “রসায়ন”, “রূপসী”, “মঞ্জুলা”
প্রভৃতি। প্রকাশিত হয়েছে তাঁর স্বরলিপি সহ গানের গ্রন্থ “মঞ্জরী” ও “নবমঞ্জরী” (১৯৩৫)।
১লা আষাঢ় ১৩৩৮ (১৯৩১ সাল) তারিখে আকাশবাণী কলকাতা থেকে (রেডিওতে) তাঁর “আষাঢ়” কবিতাটির
পাঠ প্রচারিত করা হয়। আকাশবাণী কলকাতা, বেতার তরঙ্গে প্রচার শুরু করে ২৬শে অগাস্ট  ১৯২৭
তারিখ থেকে। এই কবির কবিতার রেডিও-প্রচারটির ঐতিহাসিক বিশেষত্ব অপরিসীম। কারণ এই আষাঢ়
মাসটির পরের মহালয়ার দিনেই প্রচারিত হয় বাণীকুমার রচিত আকাশবাণী কলকাতার প্রথম
"মহিষাসুরমর্দিনী" অনুষ্ঠান। আমরা “আষাঢ়” কবিতাটি পেয়েছি সতীশচন্দ্র মুখোপাধ্যায় সম্পাদিত মাসিক
বসুমতী পত্রিকার আষাঢ় ১৩৩৮ (জুন ১৯৩১) সংখ্যা থেকে।
আমরা মিলনসাগরে  কবি রামেন্দু দত্তর কবিতা তুলে আগামী প্রজন্মের কাছে পৌঁছে দিতে পারলে এই
প্রচেষ্টাকে সার্থক বলে মনে করবো।
কবি ক্যাপ্টেন রামেন্দু দত্তর মূল পাতায় যেতে এখানে ক্লিক করুন।
উত্স - সুবোধচন্দ্র সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, ১৯৭৬।
আমাদের ই-মেল - srimilansengupta@yahoo.co.in
এই পাতা প্রকাশ - ৩১.৫.২০১৬
...